དུས་སྐབས་དེའི་རིང་རྒྱ་གར་གྱི་ཡི་གེ་དཔེར་བླངས་ནས་བོད་ཀྱི་ཡིག་གཟུགས་ཡར་རྒྱས་ཚད་མཐོར་བཏང་ཡོད།དེ་ནས་ནང་ཆོས་ལ་དོ་སྣང་ཤུགས་ཆེ་རུ་འགྲོ་སྐབས་ཆོས་རྒྱལ་ཁྲི་སྲོང་ལྡེའུ་བཙན་གྱིས་རྒྱ་གར་ནས་དཔལ་ནཱ་ལེནྜའི་གཙུག་ལག་སློབ་ཁང་གི་མཁས་པ་ཆེན་པོ་མཁན་ཆེན་ཞི་བ་འཚོ་བོད་དུ་གདན་དྲངས་ནས་ནང་ཆོས་དར་སྤེལ་མཛད་ཡོད།དེ་ནས་ད་བར་བོད་བརྒྱུད་ནང་བསྟན་མུ་མཐུད་གནས་ཐུབ་ཡོད།བོད་བརྒྱུད་ནང་བསྟན་སློབ་སྦྱོང་བྱེད་དགོས་ན་ལོ་མང་པོར་དཀའ་ལང་བརྒྱག་དགོས།ལྷག་པར་ཚད་མ་རིག་པའི་རྣམ་གཞག་སོགས་རིག་ལམ་སྐོར་ལོ་མང་སློབ་གཉེར་བྱེད་དགོས།ཚད་མ་རིག་པའི་རྣམ་གཞག་དེ་དག་གཙོ་བོ་རྒྱ་གར་གྱི་སློབ་དཔོན་ཕྱོགས་གླང་དང་ཆོས་གྲགས་ཀྱིས་བརྩམས་ཆོས་བོད་སྐད་དང་བོད་ཡིག་ནང་ཆ་ཚང་ཡོད་པའི་གཞུང་དེ་དག་ལ་སློབ་གཉེར་བྱེད་དགོས།བོད་ཡིག་ནང་ཡོད་པའི་ནང་ཆོས་ཀྱི་གཞུང་དེ་དག་ཕལ་མོ་ཆེ་མཁན་ཆེན་ཞི་འཚོའི་བཀའ་ལྟར་ལེགས་སྦྱར་སྐད་ནས་བོད་སྒྱུར་ཞུས་པ་རེད།གཞུང་དེ་དག་བོད་མི་ཚོས་ལོ་ངོ་སྟོང་ཕྲག་ལྷག་རིང་གཅེས་ཉར་བྱས་ནས་ཡོད།